정조 2년
閏六月十八日辰時。上御誠正閣。右參贊入侍時。右參贊金鍾秀。左副承旨徐有防。假注書李集斗。記事官徐龍輔金勉柱。以次進伏訖。上下詢鍾秀曰。實錄之役。今至何境。而謄出之際。或無疎漏之處耶。以政院日記觀之。記事未詳。間多差誤。至於服御一節。或有誤書者。則日後緊考處。似不無爽失之事。考覽之時。果無遺漏之患否。鍾秀曰。大抵實錄之撰修。有異於日記與正史。大處則間有立綱。參入已見。或有可考疏章。則又皆謄寫。不可循例記草。故自多持久之端。難以時日而責成矣。上曰。然則郞廳。分明盡謄。無替書之弊乎。鍾秀曰。堂上移寫粉板出草。則郞廳。受而書之矣。上曰。撰修之役。何當竣事乎。鍾秀曰。堂郞逐日仕進。少無休暇。若如是勤飭。則一二年內。庶或了當。而此非刻期收殺之事。多有論難詳審之處。以泛然聞見。不可輕易是非。苟或以一分私意。參錯於其間。論人臧否。筆之於書。則大失修史之本意。必以平心公眼。十分詳愼。書諸簡冊。然後可免謬妄之科。庶有紀實之功矣。如是之故。了當之時。的未定期耳。上曰。兵判所管。幾盡書出。而想多可觀處矣。鍾秀曰。己酉年間。則新經戊申之後。朝著未及整頓。論議猶有乖激。傾軋之習。剝擊之風。日未寧靜。其時事實。足可觀矣。上曰。爛餘緊於典古。取考前事。多有可驗處矣。鍾秀曰。爛餘所錄。頗精詳矣。上曰。予欲於卿手。成一冊子矣。卿今歸覲。幾日還朝耶。鍾秀曰。老母若無恙。則實錄之役政急。謹當速來矣。上曰。向見右尹宋德相箚辭。語不甚邁邁。似有幡然之意。卿兄亦每有一見之願。而無由强致。何不一番造朝。爲相見之道耶。鍾秀曰。儒者出處不輕。責望自重。故屢速違逋之罪。而自不能遽然一出矣。上曰。學者亦一常人。非別般底人。幡然一起。何損出處。而卿有老母。予不欲使卿兄。筋力奔走有如卿等。而一來見予。未必悖於道理矣。鍾秀曰。臣每欲一言仰達者。而今始奏焉。蓋以古者訪落之義言之。卽今諒闇甫畢。臨御不久。則此時亦一初也。而訪落卽其時也。伏願殿下。克修睿學。益堅聖志。不懈於宴安之中。每思其博採於外。頻接臣隣。日開講筵。相與之討論經史。可否政令。則豈不爲聖明修治之要乎。然卽今庚炎甚酷。保嗇之節。不可不愼。姑爲停筵。不害爲節宣之道。而待其日氣之稍涼。復開法筵之晉講。日與儒臣。確論經傳。以補君德之萬一。區區之望也。上曰。近間講筵之姑停。蓋緣盛暑之致。而大抵近來講筵。殆近於文具。講筵之停不停。有何損益於君德乎。鍾秀曰。講筵之設。豈不有益乎。大抵聖學高明。初無强勉。有何資益於臣僚。而古語云。善惡皆吾師也。若與諸臣。相爲講磨。則或不無千慮一得之見。爲益於聖躬者也。臣將以躬所驗之之事陳之。曾在未決科之前。共與諸友。會做擧子之業。其爲同接者。文識未必皆勝於臣。而或多有不如臣者。日與之論難商確。忽然有覺。亦不無分寸之益。以此觀之。開筵日講。不爲無益矣。臣於再昨年入爲承宣之時見之。則深墨之中。引見不絶。故每以玉候之或損。不勝憂慮之忱。邇來引接漸罕。反有訝惑之至矣。上曰。又有一嫌。不但討論憑辨之別無資益。當此極執。若或頻接。則不亦難乎。鍾秀曰。肅廟英廟。已爲日三晉接。則殿下今日之擧。不過遵守舊規。有何頻煩之嫌乎。上曰。近來人心。恬憘成習。每事若或頻頻擧行。則皆謂之叢脞。以次對言之。傳不云乎。不重則不威。予性誕率。自顧見輕。無足儀表於臣隣。故每於賓對之際。諠譁失禮。勦說間作。少無整笏之儀。殆近擊柱之習。不聞嘉猷良謨之一分資益於國事。而徒使筵體乖損。蓋慮其如此而仍廢。則近於因循。又慮因循而欲振作。則涉於更張。予之所罕接者。卽慮數則疎之嫌也。鍾秀曰。動飭不甚過。更張不太煩。則此固適中之道。而政令施措之間。皆得中節矣。上曰。數年前。心自巍然。三代之治。庶幾爲之矣。到今觀其頭臚。則上雖有振刷之意。下皆無奉承之誠。三代之治。固其尙矣。至於漢唐中主之治。反不及矣。鍾秀曰。古語云勿忘勿助長。自上若欲勵精圖治。則下豈無奉行之臣乎。上曰。以今朝廷言之。得共濟國事之臣。今日行一事。明日革一弊。譬如同氣之相求。同聲之相應。與之交須上下。可謂二人同心。其利斷金者也。豈有不治之理哉。卽今俗尙時體。專以不爲爲太上。少或修擧。則皆歸之於更張。燕閑之時思之。則徒費精力。無一見效也。孝廟賜宋文正札曰。諸臣皆無動飭之心。若有動飭之臣。吾將用之矣。予於前者。果有意於振作矣。今更思之。則中和之德。居敬之功。似不如平平存在。略略存施。而或以過不及爲慮。又以作無益害有益爲懼。仍爲抛置。然時風日下。莫可收拾。山林之士來。則庶或有益否。以病喩之。則方可用大升氣湯之時。此將何爲。鍾秀曰。愛人不親。不惟責之於臣。亦爲自反處也。上曰。予之登極後。果無大咈人心之事乎。鍾秀曰。臣民之聳動處多矣。而尙有未及中庸處。益加操存。何如。又以更張言之。可爲更張處改之。不可爲更張處存之。而大體中節之道至難。或有太過之事。或有因循之處矣。上曰。卽今則一倂置之無妨。而大抵病處。在紛紜之端也。鍾秀曰。做時不如說時。益懋聖學。留念於勿忘勿助長之義。何如。上曰。我朝第一便好者。山林也。隱而不出。此正說時而不見做事。莫驗工拙。滿腹底蘊。若虛若實。人孰能揣其深淺哉。鍾秀曰。山林責望甚重。不可輕易出脚。故所以不出者此也。自前儒者。非無了世之才。當世之志而然也。上曰。自古史冊見之。則爲君於我國難矣。顧予之德。不及古先聖王。噫。彼臣隣。亦無共濟者。因循成習。振刷沒策。將何以挽回至治乎。鍾秀曰。如此之際。御君師之位。振刷之道。都在君上之孜孜勤勤。不怠於視朝。克念於制治。必也自反而後。可使群下。爲興起之道也。上曰。言路何以恢張耶。鍾秀曰。來諫之道。皆殿下自反處也。以實錄見之。先朝初年。多有難言之疏。卽今無一人進言者。此豈不爲殿下自反處乎。上曰。不然矣。先朝聖德。不飾邊幅。當初進退消長之間。人皆爭言者。卽其時似然矣。卽今則有異於前。故爲臣下者。不欲言矣。鍾秀曰。曩者一進一退之時。果有言者矣。上曰。予於急遽之時。或有些少忘忽之處矣。鍾秀曰。急遽之際。處事至難。或忘於意外。或牽於私意。此所謂人能察千金之失。而不能察弊箒者也。上曰。小事或有泛忽之慮耳。鍾秀曰。或蔽私意而然也。上曰。昨者予之鄭妻島配之敎。義理。何如。前夜夢見先大王。覺來思之。則不無隱然傷痛之意矣。大抵予言。不甚非也。鍾秀曰。其罪狀萬戮難赦。而以義理分別。則非但謀危宗社爲可殺而已。恐傷先王之罪尤可誅矣。而殿下恐傷之聖敎。亦至當矣。上曰。古者崔鳴吉救貞明公主之疏難矣。今日卿之於予。昔日崔之於仁廟。親疎。何如。鍾秀曰。古有是矣。今則難矣。上曰。昨者臺臣中。一有立異。則豈以是爲忠逆關頭乎。昨年趙㻐事差强矣。卽今則皆不讀書之故。朝廷義理。苟有大公大經。則予非誣一世而言也。昨者處分後。意謂一人之有立異者矣。終無一介奉承者。能賊之不孥。非緩於討逆而然矣。趙㻐能不參啓。以此推之。臺臣則可爭其事之曲直。豈以走坂。不諒予意。一向爭執乎。以此事言之。欲盡言則恐傷先王之德。而又遡本而言之。則職由於先王溺愛之致。若謂先王知之而置之。有欠於先王之德。先王不知而置之。有欠於先王之明。卽予所以持難者此也。蓋昨年事。則名出推戴。罪關宗社。以人主之威。不能抑擧國之請。有所處分。而昨年行不忍之事。今年又行不忍之事。則從古帝王。處不幸之際。骨肉相殘多矣。皆不善終。使予豈必行不忍之事乎。百般曉諭於三司諸臣。而終不動聽。義理非乎。不非乎。鍾秀曰。恐傷先王。反爲渠添一罪案。則下亦有言矣。上之持難。果聖矣。下之爭執。亦不非矣。上曰。朝參之傳敎見之乎。鍾秀曰。似或多矣。擧枉措諸直則宜矣。上曰。庶儒事。卿或聞之乎。封疏上來。今已半年。尙伏闕外云。不可直逐送之。予意受而一見。賜批送之無妨。鍾秀曰。向者泮儒通文不緊矣。以此之故上來云。淸顯之職。旣已定式。略有疏通。可也。一體通融用之不可也。上曰。我國取其門地之俗。難變矣。鍾秀曰。我國士夫所尙者門閥。故自來如此。已成不易之規。猝難變改。而我國則取門地外。無他道矣。上曰。此風俗在於麗羅乎。中原門地之見。始於晉魏之後。宋亦觀閥。故宰相之子蔭資。亦見門地也。鍾秀曰。果然矣。上曰。守摠事。猝難別白。務合從便。而所以持難者。但四百餘名仰哺者區處。甚難云矣。大將初以摠戎爲饒矣。卽今則北漢還穀。移給江都幾盡。彷彿於他營。當初設置之時。議者以爲。北漢屬於摠戎。南漢屬於守禦。不可合置矣。今則北漢還上。只藉京城士夫之囊橐。虛名設置。徒有愛禮存羊之義也。以兵家料賊之道論之。賊入北漢。則北漢盡爲藉寇齎糧之資。實無防禦所益之道。又有設一軍門。百弊難勝。而議者或以爲若合設。則十餘將校。無以區處云。若然則隨窠付之好矣。京畿軍兵。統而守之。則亦豈不爲者弊之端乎。鍾秀曰。更加三思處之。未晩矣。上命退去。鍾秀先退。上命書傳敎曰。禮房承旨馳詣文廟奉審。役處亦爲看審以來。修補時另加堅固爲之之意。申飭廟司。上命退。承史以次退出。